KIRJALLINEN KYSYMYS E-0212/03 esittäjä(t): Christine De Veyrac (PPE-DE)ja Hugues Martin (PPE-DE) komissiolle. Prestigen suuronnettomuus ja yhteisön pelastuspalvelu.



Virallinen lehti nro 242 E , 09/10/2003 s. 0108 - 0109



KIRJALLINEN KYSYMYS E-0212/03 esittäjä(t): Christine De Veyrac (PPE-DE)ja Hugues Martin (PPE-DE) komissiolle (3. helmikuuta 2003) Aihe: Prestigen suuronnettomuus ja yhteisön pelastuspalvelu Turvautuivatko Prestigen onnettomuuden aiheuttamasta öljylautasta kärsineet jäsenvaltiot yhteisön pelastuspalvelualan avustustoimien koordinointimekanismiin? Voisiko komissio laatia yksityiskohtaisen selvityksen, mihin avustustoimiin on tähän mennessä ryhdytty, mitkä olivat niiden täytäntöönpanon edellyttämät määräajat ja mitkä jäsenvaltiot ovat osallistuneet kyseisiin toimiin? Margot Wallströmin komission puolesta antama vastaus (19. maaliskuuta 2003) Prestigen aiheuttamista öljypäästöistä kärsineet jäsenvaltiot pyysivät apua EU:n pelastuspalvelualan reagointikeskuksen(1) kautta, jonka toiminta käynnistettiin onnettomuuspäivänä (13. marraskuuta 2002). Espanjan, Portugalin ja Ranskan viranomaisten pyyntöjen pohjalta EU:n reagointikeskus esitti kahdeksan eri pyyntöä avun saamiseksi pilaantumisen estämiseen. Pyynnöt koskivat pilaantumisen torjuntaan erikoistuneita aluksia, lentoaluksia, varusteita ja asiantuntijoita. Ensimmäinen pyyntö tehtiin 14. marraskuuta 2002 ja viimeinen 9. tammikuuta 2003. Toimivaltaiset kansalliset viranomaiset antoivat onnettomuuden jälkeen käyttöön huomattavan määrän erilaisia voimavaroja, mukaan luettuina 15 öljyntorjunta-alusta, yli 200 km puomeja ja joukon erikoisvalvontalentokoneita. Komission reagointikeskus hankki myös yhdessä Espanjan viranomaisten kanssa alueelta satelliittikuvia avaruutta ja suuronnettomuuksia koskevan peruskirjan (Charter Space & Major Disasters) puitteissa. Komissio asetti pikaisesti yhdessä Espanjan viranomaisten kanssa tarkkailijavaltuuskunnan, jossa oli edustajia useimmista jäsenvaltioista ja joka vieraili Galiciassa 24.27. marraskuuta 2002. Yhteisön valtuuskuntaan kuului 24 kansallisten hallitusten nimeämään asiantuntijaa, joiden tehtävänä oli hankkia erityiskokemusta tämänkaltaisen hätätilan seurausten käsittelystä. Espanjan viranomaisille tarjottiin mahdollisuutta lähettää alueelle jäsenvaltioiden asiantuntijoista koostuva yhteisön työryhmä. Lisäksi komissio on ehdottanut, että Espanjan viranomaisten Prestigen hylkyyn liittyvien kysymysten arvioimiseksi perustamaan tieteelliseen komiteaan osallistuisi eurooppalaisia asiantuntijoita. Ympäristövaikutusten arviointi tehdään todennäköisesti, mutta se edellyttää vielä Espanjan viranomaisten vahvistusta. Komissio osallistuu arviointiin enintään 300 000 euron rahoitusosuudella. Komissio antoi 5. maaliskuuta kertomuksen(2) unionin tasolla jo toteutetuista ja parhaillaan sekä tulevaisuudessa toteutettavista toimenpiteistä Prestigen onnettomuuden seurausten korjaamiseksi ja vastaavien onnettomuuksien estämiseksi tulevaisuudessa. Kertomus annettiin 21. maaliskuuta kokoontuneelle Eurooppa-neuvostolle. (1) Neuvoston päätös 2001/792/EY, Euratom, tehty 23. lokakuuta 2001, yhteisön mekanismin perustamisesta tiiviimmän yhteistyön edistämiseksi pelastuspalvelualan avustustoimissa (EYVL L 297, 15.11.2001). (2) KOM(2003) 105 lopullinen.